Gesondheidsdepartement spaar miljoene toe hulle “spookwerkers” opspoorDie Gautengse departement van gesondheid het tydens Junie se salarisuitbetaling sowat R2.3 miljoen gespaar nadat 120 werknemers van drie hospitale nie tydens ŉ verifiëringsproses opgedaag het nie, het The Star Vrydag berig. Hope Papo, LUR vir gesondheid, het volgens die koerant in Maart ‘n biometriese verifiëringstelsel in plek gestel om van “spookwerkers” ontslae te raak. Premier Nomvula Mokonyane het Donderdag gesê die fokus was aanvanklik op drie akademiese hospitale in die provinsie, maar die stelsel sal binnekort ook by primêre en sekondêre gesondheidsinstansies gebruik word. By die Chris Hani Baragwanath-hospitaal in Johannesburg het 85 werknemers, selfs ná ŉ grasieperiode van 10 dae ná betaaldag, nog steeds nie opgedaag nie, berig The Star. Die departement het gevolglik R1.3 miljoen gespaar. By die Charlotte Maxeke akademiese hospitaal in Johannesburg het die regering R648 000 gespaar nadat 22 werkers nie aangemeld het nie. By die Steve Biko akademiese hospitaal in Pretoria het die departement R328 000 gespaar toe 13 werkers nie aangemeld het nie. Die departement het ŉ senior beampte van die departement van binnelandse sake betrek om seker te maak dat die inligting wat tydens die verifiëringsproses ingevorder is, korrek is. – SAPA